Yerna ma yella ulac ungal s tutlayt n teqbaylit, seg iseggasen n rebɛin almi d iseggasen n tmanyin, ssebba-s d uguren n tmetti akked tdamsa, mačči d lexṣaṣ n usnulfu aseklan akken i d-tenna Galland-Pernet4. Syin ad t-id yeḍfer Saɛid Seɛdi, deg 1983, s wungal-is iwumi isemma Askuti. Imir ad yuɣal Racid Ɛellic tikkelt nniḍen s wungal-is wis sin Faffa deg 1986. Degsen ssawḍen uran-d ɣef tmagit taqbaylit, dɣa s wakka ɣas abadu yessejhed lɛessa maca ur yessaweḍ ara ad yessusem lebɣi n yal win yukin s tmagit-is, d wazal n tira daɣen yessawḍen tessaki aṭas n yimdanen. Bɛezqen-d waṭas n yimura, abeɛda deg tira n wungalen, deg yiseggasen n 1990 ad iban Ɛmer Mezdad s tira n wungal-is amezwaru Iḍ d wass, deg 2000 ad yesseḍfer s wungal Tagrest d urɣu, syin ad nernu sḍis n yiseggasen akken ad yessufeɣ Ass-nni. Ɛmer Mezdad ass yecban ass-a yeṭṭef taqacuct deg tira n wungalen dɣa ula deg useggas n 2014, yessufeɣ-d sin wungalen s wazal-nsen am yal tikkelt, Tettḍilli-d ur dtkeččem d Yiwen wass deg tefsut. S Ɛmer Mezdad newweḍ-d almi d 2014, maca ilaq ad nezzi almi d deffir, ɣer 1995 imi llan wid ilaq ad nebder yiwen ula d netta s wazal-is: Salem